2 ongelukke beskadig eiendom in Krugerwildtuin | Netwerk24
2 ongelukke beskadig eiendom in Krugerwildtuin
Deur Riaan Grobler, News24 16 Mei 2019 14:58
Drie mense, van wie een van dronkbestuur aangekla gaan word, is beseer nadat ’n bakkie in die Kruger Nasionale Park deur die muur van ’n waghuis gebars het.
In nog ’n voorval vroeër Woensdagaand het ’n ander voertuig in die ingangshek van die Krugerwildtuin vasgery.
Sanparke het Donderdag in ’n twiet foto’s gedeel van die bakkie wat deur die muur van die waghuis gebars het. ’n Leë bottel bier kan agterin gesien word.
Isaac Phaahla, ’n woordvoerder van Sanparke, sê dié voorval het omstreeks 23:00 gebeur.
“Die bakkie het deur die hek gebars en die waghuis getref. Drie mense is beseer. Die bestuurder wat in die hospitaal beland het, is intussen ontslaan en sal van dronkbestuur en die beskadiging van eiendom aangekla word,” het Phaahla gesê.
Volgens die Wildtuin se twitter-profiel sal die bakkiebestuurder Donderdag in die hof in Bosbokrand verskyn.
‘Dronk’ bestuurder ná tref-en-trap in hof